Useat lehdet ovat kertoneet aavelaivaksi muuttuneen Ljubov Orlovan ajautuneen mahdollisesti kohti Britannian rannikkoa.

Kuvassa Ljubov Orlova kuvattuna ennen sen hylkäämistä Atlantille. Kuva on otettu Etelämantereella. LILPOP, RAU & LOEWENSTEIN / WIKIMEDIA COMMONS

Laivan kyydissä uskotaan olevan vain satoja rottia, jotka pysyvät toistaiseksi hengissä kannibalismilla. Alusta etsivä belgialainen meriromunkerääjä Pim de Rhoodes kommentoi rottatilannetta The Sunille.

- Siellä tulee olemaan paljon rottia ja ne syövät toisiaan. Jos pääsen laivalle, myrkkyä täytyy ruiskuttaa kaikkialle.

Ljubov Orlova on rakennettu vuonna 1976 entisessä Jugoslaviassa. Alus jäi viime vuonna ajelehtimaan Pohjois-Atlantille Kanadassa, kun sen omistaja ei voinut enää maksaa miehistön palkkoja.

Alus oli tarkoitus siirtää Dominikaaniseen tasavaltaan, mutta projektissa ei onnistuttu. Alus jäi ajelehtimaan kansainvälisille vesille. Kanadalaiset viranomaiset totesivat, ettei alus ole enää maalle ympäristöuhka ja jättivät tapauksen osaltaan siihen.

1930-luvun venäläisen näyttelijätähden mukaan nimetyn aluksen uskotaan nyt ajautuneen Atlantin yli ja lähestyvän Eurooppaa. Irlannin rannikkovartiosto on kuitenkin todennut, ettei se ole toistaiseksi havainnut laivaa.

Yhdistyneen kuningaskunnan rannikkovartiostosta kerrotaan, ettei aluksesta ole tullut heille havaintoja viime huhtikuun jälkeen.

Lähteet: The Independent, The Sun, BBC, Yahoo News